Mosambiek-terreur: SAOG-mag reggeruk om in te gryp | Maroela Media
Pres. Cyril Ramaphosa tydens die beraad in Maputo. (Foto: Kopane Tlape/GCIS)
Die Suider-Afrikaanse Ontwikkelingsgemeenskap (SAOG) het onderneem om "proporsioneel" te reageer op djihadiste wat verlede maand 'n sleuteldorp in die noorde van Mosambiek aangeval het in wat bestempel word as 'n ingrypende verergering in die drie jaar lange insypeling.
Ses presidente van SAOG-lande – onder wie pres. Cyril Ramaphosa – het Donderdag vir noodgesprekke in Maputo vergader, twee weke ná die aanval op Palma tientalle dood gelaat en duisende mense gedwing het om uit hul huise te vlug.
Die lande het na afloop van die beraad in 'n verklaring "bevestig dat daar nie toegelaat kan word dat sulke afgryslike aanvalle sonder 'n proporsionele reaksie van die streek kan voortgaan nie".
Die groep van 16 lidlande sê hy is verbind tot pogings om vrede in die gebied te bewerkstellig, maar daar was geen spesifieke besonderhede oor watter steun aangebied word nie.
Die presidensie het Donderdag gesê die beraad het besluit op 'n "onmiddellike tegniese ontplooiing" na Mosambiek. Ook geen verdere detail hieroor is nog bekend nie.
Zimbabwe se pres. Emmerson Mnangagwa het na die vergadering gesê die lande het "ooreengekom dat die SAOG-mag dadelik weer opgeknap en sy vermoë versterk word sodat dit kan ingryp".
Leiers van Mosambiek, Malawi, Tanzanië, Botswana en Zimbabwe het ook die beraad bygewoon.
Mosambiekse president Filipe Nyusi het Woensdag gesê die insypelaars is uit Palma verjaag en dat sy regering die behoefte aan hulp van buite "evalueer".
"Dit gaan nie oor blote trots nie, maar oor 'n gevoel van soewereiniteit," het hy gesê.
"Geen oorlog word gewen as dit nie uit die staanspoor duidelik is wat ons land moet doen en wat ons bondgenote moet doen nie."
Suidelike Afrika het in vergelyking met ander streke betreklike bestendigheid geniet tot insypelaars Mosambiek se Cabo Delgado-provinsie begin teister het.
In die jongste voorval het hulle in 'n gekoördineerde aanval beheer van Palma oorgeneem; dit is 'n hawestad wat geleë is naby die multimiljard rand se LNG-aanleg wat beskou word as noodsaaklik vir die Mosambiekse ekonomie.
Die aanval het tientalle lewens geëis, terwyl die Verenigde Nasies (VN) sê meer as 11 000 mense is gedwing om te vlug. Total, die Franse energiereus agter die LNG-projek, het reeds sy werkers uit die streek onttrek.
Die insypelaars staan plaaslik bekend as Al-Shabaab – hoewel hulle geen bekende verbintenis met die gelyknamige Somaliese groep het nie – en het reeds meer as 800 aanvalle op dorpe en nedersettings gedoen in 'n oënskynlike poging om 'n Islamitiese kalifaat te vestig.
Die geweld het reeds meer as 2 600 lewens geëis en sowat 'n driekwartmiljoen ander ontwortel.
Cabo Delgado Mosambiek
So wat is die plan Cyril? Isis onderhandel met niemand nie. Hulle is 'n groot nagmerrie werklik waar.
Kyk die nar agter in die foto met die masker onder die ken gggmmmfff pragtig man pragtig!
Ja nee nou wag hulle eers weer dat daar weer honderse lyke die strate vol le. Dan vergader hulle eers voor hulle iets doen
Ja ou cyril gaan jy jou ANC troepe stuur sterkte
Wonder sommer net…is die SAners daar om te gaan kyk hoe hulle kan verbeter op ANARGIE en dan hul insig met hul mede kaders te kom deel in voorbereiding van wat hulle beplan vir ons?